
 អាណាន់ស៊ី និងត្មាត



 Ghanaian folktale




 ពីងពាងឈ្មោះ អាណាន់ស៊ី និងទន្សាយ គឺជាមិត្តសម្លាញ់នឹងគ្នា។ អ្នកទាំងពីររស់នៅយ៉ាងសុខសាន្ត ក្នុងភូមិមួយ នៅលើភ្នំ។ ទន្សាយជាម្ចាស់ចម្ការដ៏ធំមួយ ដែលមានបន្លែ និងផ្លែឈើជាច្រើន។ ទោះបីជាទន្សាយមានចិត្តល្អ និងចែកបន្លែនិងផ្លែឈើឱ្យមិត្តក៏ដោយ ក៏អាណាន់ស៊ីមិនសប្បាយចិត្តដែរ ហើយច្រណែន​ទន្សាយ​ទៀតផង។




 ដូច្នេះហើយ អាណាន់ស៊ី បានរិះរកមធ្យោបាយ ដើម្បីដណ្តើមយកចម្ការរបស់ទន្សាយ។ មិនយូរប៉ុន្មាន ទន្សាយបានធ្លាក់ខ្លួនក្រ និងគ្មានជម្រកស្នាក់នៅ។ អាណាន់ស៊ីមានអំនួតខ្លាំងណាស់ ដែលបានក្លាយទៅជាម្ចាស់ដីបន្លែ និងផ្លែឈើទាំងអស់របស់ទន្សាយ។




 អាណាន់ស៊ីយកបន្លែ និងផ្លែឈើទាំងនោះ ទៅលក់នៅផ្សារ។ វាលក់បានលុយច្រើនពេញកន្រ្តក! វាយកលុយខ្លះ ទៅទិញពោតសម្រាប់គ្រួសារ និងបានដាក់ពោតទាំងនោះ នៅពីលើលុយនៅក្នុងកន្រ្តក។




 អាណាន់ស៊ីទូលកន្រ្តកនៅលើក្បាល ដើរត្រលប់ទៅផ្ទះវិញ ដោយច្រៀងលេងយ៉ាងរីករាយ។ វាកំពុងគិតថា តើត្រូវយកលុយទាំងនេះទៅទិញអ្វីខ្លះ។




 នៅតាមផ្លូវ មេឃចាប់ផ្តើមភ្លៀងតិចៗ។ បន្តិចក្រោយមក ភ្លៀងធ្លាក់កាន់តែខ្លាំង។ ពីងពាងអាណាន់ស៊ី​ក៏ទុក​កន្រ្តក​ចោលនៅកៀនផ្លូវ ហើយទៅជ្រកភ្លៀងនៅក្រោមដើមឈើមួយដើម។ ប៉ុន្តែ អាណាន់ស៊ីនៅតែសម្លឹងមើល​កន្ត្រកដ៏មានតម្លៃរបស់ខ្លួនពីក្រោមដើមឈើនោះជានិច្ច។




 ភ្លៀងធ្លាក់កាន់តែខ្លាំងឡើងៗ។ អាណាន់ស៊ីចាប់ផ្ដើមរងា ហើយទទឹកខ្លួនជោក។ ដូច្នេះ វាក៏រត់ចូល​ទៅជ្រកនៅក្នុងរន្ធមួយ។ វានិយាយប្រាប់ខ្លួនឯងថា «ខ្ញុំនឹងជ្រកនៅក្នុងរន្ធនេះ រហូតដល់ភ្លៀងរាំង។ ពោតដែលខ្ញុំដាក់នៅពីលើលុយនោះ វានឹងការពារលុយរបស់ខ្ញុំបានហើយ។»




 មួយសន្ទុះក្រោយមក ត្មាតមួយបានហើរមកជិតៗនោះ ហើយបានប្រទះ​ឃើញកន្រ្តក​នៅ​កៀន​ផ្លូវ។ វាបានឃើញលុយ និងពោតនៅក្នុងកន្រ្តកនោះ។ ដូច្នេះហើយ វាក៏ត្រដាង​ស្លាបគ្រប​ពីលើកន្រ្តកនោះ និងរង់ចាំឱ្យភ្លៀងរាំងសិន។




 ពេលឃើញត្មាតទំពីលើកន្ត្រករបស់ខ្លួន អាណាន់ស៊ីក៏និយាយទៅកាន់ត្មាតថា «អរគុណសម្លាញ់ ដែលបានជួយការពារកន្ត្រករបស់ខ្ញុំ»។ ត្មាតក៏បានឆ្លើយតបវិញថា «ឯងនិយាយថាម៉េច? នេះជាកន្រ្តករបស់ឯង? កន្ត្រកនេះជារបស់ខ្ញុំទេ! ខ្ញុំរើសវាបាននៅលើផ្លូវ។» អាណាន់ស៊ីមិនជឿនូវអ្វីដែលខ្លួនបានឮនោះទេ ហើយតបវិញថា «ខ្ញុំបានប្រាប់ឯងហើយ កន្ត្រកនេះជារបស់ខ្ញុំ។»




 អាណាន់ស៊ីខឹងជាខ្លាំង វាក៏ប្តឹងរឿងត្មាតលួចកន្ត្រករបស់ខ្លួន ទៅមេភូមិ។ ប៉ុន្តែ ត្មាតនិយាយទៅកាន់មេភូមិ និងចាស់ទុំថា «តើមាននរណាយកកន្ត្រកដាក់លុយនិងពោតពេញ ទៅទុកចោលនៅតាមផ្លូវនោះ?»។ អាណាន់ស៊ី បានប្រាប់ថា «ប៉ុន្តែ ខ្ញុំបានយាមកន្ត្រកនោះរហូត។ លុយនិងពោតនោះជារបស់ខ្ញុំ!»។ ត្មាតឆ្លើយតបវិញថា «ខ្ញុំនៅយាមកន្រ្តកនោះរហូត។ ប៉ុន្តែ ដល់ពេលឯងមកដល់ ឯងបែរជានិយាយថា វាជារបស់ឯងទៅវិញ!»




 បន្ទាប់ពីមេភូមិ និងចាស់ទុំបានស្តាប់សម្តីទាំងសងខាងយ៉ាងយកចិត្តទុកដាក់រួចហើយ ពួកគាត់បានប្រាប់ អាណាន់ស៊ី និងត្មាតឱ្យទៅម្ខាងសិន។ ពួកគាត់បានពិភាក្សាគ្នាអំពីដំណើររឿងនេះអស់រយៈពេលយ៉ាងយូរ។ ទីបំផុត ពួកគាត់បានធ្វើការសម្រេចចិត្តមួយរួមគ្នា។




 ពួកគាត់បានកោះហៅអាណាន់ស៊ី និងត្មាតមកម្តងទៀត។ ពួកគាត់បាននិយាយថា «យើងជឿដំណើរ​រឿង​របស់ត្មាត។ គេមិនមែនជាចោរនោះទេ។ ឯងបានព្យាយាមទាមទារយកអ្វីដែលមិនមែនជារបស់ខ្លួន»។ អាណាន់ស៊ីសឹងមិនជឿអ្វីដែលខ្លួនបានស្តាប់ឮនោះទេ! ហើយវាក៏ស្រែកទ្រហោយំ។




 ដំណឹងបានផ្សព្វផ្សាយយ៉ាងឆាប់រហ័សថា អាណាន់ស៊ីបានចាញ់កី្តនេះ។ នៅពេលដែលអាណាន់ស៊ីដើរចេញ វាបានឮទន្សាយសើចយ៉ាងក្អាកក្អាយ។ ទន្សាយបានត្រលប់ទៅចម្ការរបស់ខ្លួន ហើយដាំបន្លែ និងផ្លែឈើឡើង​វិញ។ រីឯអាណាន់ស៊ីវិញ ក៏ធ្លាក់ខ្លួនក្រសារជាថ្មី និងគ្មានមិត្តភក្តិទៀតទេ។

